มันนี่ทูเดย์
ธนาคารกรุงเทพรุกสินเชื่อบ้านต่างจังหวัด
4 พ.ค. 2558

ธนาคารกรุงเทพรุกสินเชื่อบ้านต่างจังหวัด
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า ช่วงไตรมาสแรกของปีไม่ใช่ฤดูกาลของสินเชื่อบ้าน ประกอบกับสภาพเศรษฐกิจที่ยังไม่สดใส ทำให้การปล่อยสินเชื่อบ้านจึงไม่คึกคักเท่ากับปีที่ผ่านมา แต่สำหรับธนาคารกรุงเทพถือว่าเป็นไปตามแผนธุรกิจ โดยคาดว่าบรรยากาศเศรษฐกิจในครึ่งปีหลังจะดีขึ้นจากโครงการภาครัฐ และส่งผลดีกับตลาดลูกค้ารายย่อย
สำหรับแผนธุรกิจสินเชื่อบ้านของธนาคารในปีนี้ ธนาคารจะรุกฐานลูกค้าต่างจังหวัดผ่านสาขาและงานเอ็กซ์โป โดยใช้กลยุทธ์รู้ผลไวในวันเดียว ซึ่งลูกค้าตอบรับดีมาก เห็นได้จากยอดคำขอสินเชื่อประมาณ 50% เป็นลูกค้าต่างจังหวัด นอกจากนี้จะมีการขยายฐานลูกค้ารายย่อยผ่านผู้พัฒนาอสังหาริมทรัพย์ที่ธนาคารปล่อยกู้โครงการ (พรีไฟแนนซ์) โดยให้แคมเปญดอกเบี้ยพิเศษกว่าท้องตลาด
อย่างไรก็ดี ขณะนี้ยังเร็วไปที่จะตอบว่าสินเชื่อบ้านจะเติบโตตามแผน หรือต้องปรับลดเป้าหมายหรือไม่ แต่ธนาคารเชื่อว่าสินเชื่อบ้านของธนาคารกรุงเทพจะเติบโตมากกว่าตลาด โดยปีนี้คาดว่าตลาดสินเชื่อบ้านจะเติบโตเป็นหลักเดียว ทำให้การแข่งขันยิ่งสูง เพราะสินเชื่อบ้านมีความเสี่ยงต่ำ และขายข้ามผลิตภัณฑ์ได้ ซึ่งธนาคารจะพยายามพัฒนาผลิตภัณฑ์เพื่อเพิ่มการถือครอง จากปัจจุบันลูกค้า 1 คนถือครอง 2 ผลิตภัณฑ์